మంగళంపల్లి బాలమురళీకృష్ణ
మంగళంపల్లి బాలమురళీకృష్ణ (జూలై 6, 1930 - నవంబర్ 22, 2016) ప్రఖ్యాత కర్ణాటక సంగీత గాయకుడు, వయొలిన్ విద్వాంసుడు, వాగ్గేయకారుడు, సినీ సంగీత దర్శకుడు, గాయకుడు. ప్రపంచ వ్యాప్తంగా 25 వేలకు పైగా ప్రదర్శనలు ఇచ్చాడు. 8 సంవత్సరాల అతి చిన్న వయసులోనే కచేరీ చేయడం ద్వారా బాలమేధావి అనిపించుకున్నారు. 1939నుంచీ ఆయన ప్రొఫెషనల్ కచేరీలు చేస్తూనే ఉన్నాడు. ఆయన వయోలిన్, మృదంగం, కంజీరా లాంటి వాయిద్యాలన్నీ బాగా వాయించగలడు. భక్తప్రహ్లాద సినిమాలో నారదుడిగా, "సందెని సింధూరం" అనే మలయాళం సినిమాలో నటించాడు. పలు చిత్రాలకు ఆయన సంగీతాన్ని అందించారు. పద్మభూషణ్, డాక్టరేట్లను వంటి బిరుదులను పొందాడు. ప్రపంచ స్థాయిలో బెనిలియర్ అనే అత్యుత్తమ పురస్కారాన్ని కూడా ఆయన అందుకున్నాడు. చెన్నై లోని తన స్వగృహంలో, మధ్యాహ్న భోజనం తరువాత నిద్రించి నిద్రలోనే అనాయాస మరణం పొందాడు.
పాండురంగయ్య
చిన్నతనంలోనే సంగీతం, నటనలో శిక్షణ పొందిన పాండురంగయ్య నాటకరంగంపై ఇష్టంతో 1953లో మిత్రులతో కలసి మొట్టమొదటిసారిగా బోయి భీమన్న రాసిన కూలిరాజు నాటకంలో పరంజ్యోతి అనే స్త్రీపాత్రను ధరించి నాటకరంగంలోకి అడుగుపెట్టాడు. 1970లో లలిత కళాపరిషత్తు (అనంతపురం) నిర్వహించిన రాష్ట్రస్థాయి పోటీలలో నూటపదిమంది నటులు శ్రీకృష్ణ పాత్రను ప్రదర్శించగా, ఆ పోటీలో పాల్గొన్న పాండురంగయ్యకు ఉత్తమ నటుడు అవారు లభించింది. కర్నూలు జిల్లా రంగస్థల పితామహుడు కల్లూరు శేషయ్య శిష్యుడైన పాండురంగయ్య హెచ్. చంద్రం, ఆర్. మీరాహుసేన్, జి. రంగనాథం, మాస్టారు హనుమంతులను కళాకారులుగా తీర్చిదిద్దాడు.నాలుగు దశాబ్ధాలపాటు నాటకరంగానికి సేవలందించిన పాండురంగయ్య 1993 లో మరణించాడు.